陳安止遷居三首  其二
作者：郭祥正
朝代：宋

paragraphs: 陳子貧無居，東家借茅屋。
達士寧羞貧，四方所居隩。
平臺荔陰下，天匠資爾築。
青分一畦蘭，綠種萬竿玉。
幸遭文明運，志豈效孤竹。
又非遠人音，欲以逃空谷。
翛然置藤榻，示疾肖金粟。
呪飯施諸鬼，夜半風肅肅。
嗟予在羅網，未暇親杞菊。
憂愁無端來，刀劍攪胸腹。
渺思泛滄浪，期君濯雙足。
時或臨大野，泥耕看健犢。